Koronavirus eis dokter | Netwerk24
25 Januarie 2020 08:31
'n Dokter wat van die eerste pasiënte in China behandel het wat met die koronavirus (2019-nCov) besmet is, is intussen weens die virus dood.
Reuters berig Liang Wudong, 'n dokter by die Hubei Xinhua-hospitaal, is op die ouderdom van 62 oorlede. Die hospitaal is in China se Hubei-provinsie, die episentrum van die uitbraak.
Minstens 41 mense is reeds weens die virus dood en meer as 1 000 is in verskeie lande besmet nadat die virus versprei het. Die eerste pasiënt is op 31 Desember gediagnoseer.
China Global Television Network, China se openbare uitsaaier, het Saterdag op Twitter berig China se gesondheidskommissie sal 1 230 bykomende mediese personeel na die Hubei-provinsie stuur, waar die stad Wuhan die ergste geraak word.
Sowat 36 miljoen mense lewe glo in die betrokke stede, waarvan party openbare vervoer gestaak het.
Al Jazeera berig verskeie gesondheidsowerhede tree reeds op om 'n globale pandemie te verhoed. Voorvalle is al in Japan (2), Thailand (5), Suid-Korea (2), die VSA (2), Australië (1), Frankryk (3), Maleisië (3), Singapoer (3), Nepal (1) en Viëtnam (2) aangemeld.
Al Jazeera het bereken daar is sover 1 321 mense oor die wêreld heen met die korona-virus besmet.
Netwerk24 het vroeër berig die nasionale instituut vir oordraagbare siektes (Nios) sê die kanse is skraal dat die virus na Suid-Afrika sal versprei. Die departement van internasionale betrekkinge in Suid-Afrika hou die situasie dop.
Korona is 'n virusfamilie wat van 'n gewone verkoue tot die ernstiger Mers (Midde-Oosterse respiratoriese sindroom) en Ears (ernstige akute respiratoriese sindroom) kan veroorsaak.
Die virus veroorsaak byna onmiddellike longontsteking. Van die simptome is koors, asemhalingsprobleme, hoes en verkoue